Document ID: 32012D0282

KOMISIJOS ĮGYVENDINIMO SPRENDIMAS
2012 m. gegužės 22 d.
kuriuo dėl valstybių narių teikiamų tam tikrų gyvūnų ligų ir zoonozių likvidavimo, kontrolės ir stebėsenos nacionalinių programų standartinių reikalavimų Sąjungos finansavimui gauti iš dalies keičiamas Sprendimas 2008/425/EB
(pranešta dokumentu Nr. C(2012) 3193)
(Tekstas svarbus EEE)
(2012/282/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. gegužės 25 d. Tarybos sprendimą 2009/470/EB dėl išlaidų veterinarijos srityje (1), ypač į jo 27 straipsnio 10 dalį,
kadangi:
(1)
Sprendime 2009/470/EB nustatytos procedūros, reglamentuojančios Sąjungos finansinį įnašą gyvūnų ligų ir zoonozių likvidavimo, kontrolės ir stebėsenos programoms vykdyti;
(2)
Sprendime 2009/470/EB nustatyta, kad kiekvienais metais ne vėliau kaip iki balandžio 30 d. valstybės narės pateikia Komisijai kitais metais prasidedančias metines arba daugiametes programas, kurioms jos norėtų, kad būtų skirtas Sąjungos finansinis įnašas. Remiantis tuo sprendimu, siekiant padengti valstybių narių išlaidas, patirtas finansuojant to sprendimo priede išvardytas gyvūnų ligų ir zoonozių likvidavimo, kontrolės ir stebėsenos nacionalines programas, turi būti nustatyta Sąjungos finansinė priemonė;
(3)
2008 m. balandžio 25 d. Komisijos sprendime 2008/425/EB, nustatančiame valstybių narių teikiamų tam tikrų gyvūnų ligų ir zoonozių likvidavimo, kontrolės ir stebėsenos nacionalinių programų standartinius reikalavimus Bendrijos finansavimui gauti (2), nustatyta, kad valstybės narės, siekiančios, kad būtų skirtas Sąjungos finansinis įnašas tam tikrų gyvūnų ligų likvidavimo, stebėsenos ir kontrolės nacionalinėms programoms vykdyti, turi pateikti paraiškas, kuriose nurodyta tam tikra to sprendimo I-V prieduose nustatyta informacija;
(4)
2001 m. gegužės 22 d. Europos Parlamento ir Tarybos reglamente (EB) Nr. 999/2001, nustatančiame tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (3), nustatytos metinės valstybių narių galvijų, avių ir ožkų užkrečiamųjų spongiforminių encefalopatijų stebėsenos programos. Priėmus Sprendimą 2008/425/EB, to reglamento nuostatos dėl pagal minėtas programas bendrai finansuojamų stebėsenos ir likvidavimo veiksmų taisyklių buvo kelis kartus iš dalies pakeistos;
(5)
2010 m. birželio 25 d. Komisijos sprendimas 2010/367/ES dėl paukščių gripo stebėsenos naminių ir laukinių paukščių populiacijose programų įgyvendinimo valstybėse narėse (4) priimtas atsižvelgiant į po Komisijos sprendimo 2007/268/EB (5) priėmimo įgytą patirtį ir mokslo žinias. Sprendimas 2007/268/EB panaikintas Sprendimu 2010/367/ES. Sprendimas 2008/425/EB turėtų būti atnaujintas, siekiant atsižvelgti į minėtus pokyčius, visų pirma, su priežiūros programų tikslais susijusius pokyčius;
(6)
be to, siekiant dar labiau pagerinti nacionalinių programų teikimo, vertinimo ir tvirtinimo procesą, nuo 2013 m. sausio 1 d. valstybės narės paraiškas dėl Sprendimo 2008/425/EB I-IV prieduose nustatytus reikalavimus atitinkančių programų turėtų pateikti internetu. Todėl tų priedų struktūra turėtų būti pritaikyta elektroniniam duomenų teikimui ir tvarkymui;
(7)
todėl valstybių narių teikiamų tam tikrų gyvūnų ligų ir zoonozių likvidavimo, kontrolės ir stebėsenos nacionalinių programų standartiniai reikalavimai Sąjungos finansavimui gauti, nustatyti Sprendimo 2008/425/EB I-IV prieduose, turėtų būti iš dalies pakeisti, suderinti su atitinkamuose Sąjungos teisės aktuose padarytais pakeitimais ir pritaikyti prie duomenų teikimo internetu sistemos. Siekiant aiškumo, Sprendimo 2008/425/EB I-IV priedai turėtų būti pakeisti šio sprendimo priedo tekstu;
(8)
todėl Sprendimas 2008/425/EB turėtų būti atitinkamai iš dalies pakeistas;
(9)
šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2008/425/EB iš dalies keičiamas taip, kaip nurodyta toliau:
1.
Įterpiamas šis 1a straipsnis:
„1a straipsnis
Nuo 2013 m. sausio 1 d. valstybės narės 1 straipsnio a-d punktuose nustatytas paraiškas teikia internetu, naudodamosi Komisijos parengtais atitinkamais standartiniais elektroniniais šablonais.“
2.
I-IV priedai pakeičiami šio sprendimo priedo tekstu.
2 straipsnis
Šis sprendimas skirtas valstybėms narėms.
Priimta Briuselyje 2012 m. gegužės 22 d.

Labels: 5
0
6
12
15